Document ID: 31997D0222

Odločba Komisije
z dne 28. februarja 1997
o določitvi seznama tretjih držav, iz katerih države članice odobrijo uvoz mesnih izdelkov
(Besedilo velja za EGP)
(97/222/ES)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 72/462/EGS z dne 12. decembra 1972 o problemih v zvezi z zdravstvenim varstvom živali in veterinarskimi pregledi ob uvozu govedi, prašičev, ovc in koz ter svežega mesa in mesnih izdelkov iz tretjih držav [1], kakor je bila nazadnje spremenjena z Direktivo 96/91/ES [2], in zlasti členov 21(a) in 22 Direktive,
ob upoštevanju Direktive Sveta 92/118/EGS z dne 17. decembra 1992 o zahtevah zdravstvenega varstva živali in javnozdravstvenega varstva za trgovino in uvoz v Skupnost proizvodov, za katere ne veljajo omenjene zahteve, določene v posebnih pravilih Skupnosti iz Priloge A(I) k Direktivi 89/662/EGS in, glede patogenov, k Direktivi 90/425/EGS [3], kakor je bila nazadnje spremenjena z Direktivo 96/90/ES [4], in zlasti člena 10(2)(c) Direktive,
ker Odločba Sveta 79/542/EGS [5], kakor je bila nazadnje spremenjena z Odločbo Komisije 97/160/ES [6], določa seznam tretjih držav, iz katerih države članice odobrijo med drugim uvoz mesnih izdelkov, pridobljenih iz mesa govedi, prašičev, kopitarjev, ovc in koz;
ker Odločba Komisije 91/449/ES [7], kakor je bila nazadnje spremenjena z Odločbo 96/92/ES [8], določa seznam tretjih držav, iz katerih lahko države članice uvažajo mesne izdelke iz mesa govedi, prašičev, kopitarjev, ovc in koz;
ker Odločba Komisije 94/85/ES [9], kakor je bila nazadnje spremenjena z Odločbo 96/2/ES [10], določa seznam tretjih držav, iz katerih države članice odobrijo uvoz svežega mesa perutnine; ker se ta seznam tudi uporablja za uvoz mesnih izdelkov, pridobljenih iz mesa perutnine;
ker Odločba Komisije 94/86/ES [11], kakor je bila spremenjena z Odločbo 96/137/ES [12], določa seznam tretjih držav, iz katerih države članice odobrijo uvoz svežega mesa divjadi; ker se ta seznam uporablja tudi za uvoz mesnih izdelkov iz mesa divjadi;
ker Odločba Komisije 94/278/ES [13], kakor je bila nazadnje spremenjena z Odločbo 96/344/ES [14], določa seznam tretjih držav, iz katerih države članice med drugim odobrijo uvoz mesnih izdelkov iz kunčjega mesa, mesa gojene pernate divjadi in mesa gojene dlakaste divjadi;
ker je Odločba Komisije 91/449/EGS razveljavljena z Odločbo Komisije 97/221/ES [15];
ker je treba oblikovati spremenjen seznam odobrenih tretjih držav, iz katerih države članice odobrijo uvoz mesnih izdelkov, ki niso izdelani samo iz mesa govedi, prašičev, kopitarjev, ovc in koz, ampak tudi iz mesa gojene divjadi, domačih kuncev in divjadi;
ker so kategorije mesnih izdelkov, ki se lahko uvozijo iz tretjih držav, odvisne od zdravstvenega stanja tretje države ali delov tretje države, kjer so izdelki proizvedeni; ker morajo biti nekateri mesni izdelki obdelani s posebnim postopkom, da se lahko uvozijo;
ker Direktiva Sveta 77/99/EGS [16], kakor je bila nazadnje spremenjena z Direktivo Sveta 95/68/ES [17], opredeli mesni izdelek tako, da določi minimalne zahteve glede obdelave; ker je za nekatere tretje države ali nekatere dele tretjih držav, ki so vključene v zgoraj navedene sezname, odobren samo uvoz mesnih izdelkov, ki so bili obdelani s popolno toplotno obdelavo;
ker Odločba 97/221/ES določa pogoje zdravstvenega stanja živali in veterinarska spričevala, ki jih morajo države članice uporabljati pri uvozu mesnih izdelkov iz tretjih držav;
ker je treba določiti minimalno obdelavo, ki je potrebna za uvoz teh izdelkov iz tretje države, kjer so bili izdelani;
ker so ukrepi, predvideni s to odločbo, v skladu z mnenjem Stalnega veterinarskega odbora,
SPREJELA NASLEDNJO ODLOČBO:
Člen 1
Države članice odobrijo uvoz mesnih izdelkov, kakor so opredeljeni v Odločbi 97/221/ES, iz tretjih držav ali delov tretjih držav, vključenih na sezname v delih I, II in III Priloge, če so bili obdelani z ustreznim postopkom, določenim v delu IV Priloge, in jih spremljajo ustrezna veterinarska spričevala, določena v Odločbi Komisije 97/221/ES.
Člen 2
Ta odločba se uporablja od 1. marca 1997.
Člen 3
Ta odločba je naslovljena na države članice.
V Bruslju, 28. februarja 1997

Labels: 0
3
17
5